În ultimele săptămâni, ploieștenii au devenit martorii unor lucrări de investiții făcute, parcă, fără cap. Străzi pline de gropi au ajuns să fie marcate după ce ani de zile nimănui nu i-a păsat de siguranța rutieră, petice de asfalt au început să fie turnate din loc în loc, iar stațiile de autobuze au început să fie schimbate, totul într-un „heirup” desfășurat cu aproximativ zece zile înaintea votului din 9 iunie.
Ultima ispravă de acest fel s-a petrecut noaptea trecută pe strada Pielari din Ploiești. Deși starea carosabilului este deplorabilă, o echipă de muncitori a aplicat marcaje rutiere inclusiv în gropi.
Situația ne-a fost semnalată de o cititoare a ziarului care ne-a și trimis imaginile de mai jos:
„În această seară a fost marcata strada Pielari. Câți bani costă această lucrare făcută pe un asfalt rupt, găurit, în care efectiv îți rupi mașina? Oare nimeni în orașul asta nu ia atitudine?” este mesajul primit pe adresa redacției.
Este evident pentru toată lumea că strada Pielari ar fi avut nevoie mai degrabă de reparații decât de marcaje rutiere. În cazul în care aceasta va intra în reparații în perioada următoare, ne întrebăm, pe bună dreptate, cine suportă cheltuielile aferente acestui marcaj?
Observatorul Prahovean a solicitat un punct de vedere Primăriei Ploiești cu privire la această situație.